Unsern andachtyghen grut etc. myt otmodygher bevelynghe in Gode deme Heren thovoren myt getruweme underdanygheme denste tho allen tiiden juwer hoeghgeloveden werdycheyt wyllichliken boreyd myt alle deme, dat wy gudes vormoghen etc. Erwerdyghe, leve, besunderghe genedyghe, holde here. Juwer hoechwerden herlicheit beghere wii otmodichliken tho wetene, wo Bertold Hunnynckhuzen, unses rades stoelbroder, wert vor juwe herlicheit komende, juwer genade ichtzwelke zaken, werve adir boetzschoppe openbarende van unses rades weghen. – – – – – – – – – – – Vorder van hern Kersten Nyccleysson, rytter, hovetmann uppe Wyborch in Karelen, underzate des irluchtygen heren konynges tho Denemarken, de uns untemelike breve overschryfft, dair he zick zulven unde uns tho kort ane deyt, des wy nycht vordeent hebben, dat Gode dem Hern bekant is, dat wii alduslange geleden hebben, alz juwer hoeghgeloveden gnaden disse erbenomde Bertold all wol berychtende wert, wo alle stucke unde zaken twysschen deme erbenomeden hern Kerstene unde unseme rade gelegen, gevallen unde gescheen synd. Worumme bydde wii juwe hoechgelovede herlicheit, uns gutliken tho besorgende unde tho betrachtende, an den heren konyngh tho Denemarken tho schryvende, den erbenomeden hern Kerstene tho underwysende, dat uns van øme alsodane untemelike breve nycht overschreven werden tho unschult unde dat uns dair redelicheit inne wederware unde schee zoe vele, alz recht is, dat he uns unde der unsir nycht en beschedige etc. Darumme wii juwer hoeghgeloveden herlicheit unde den juwen myt der hulpe des allmechtigen Godes denstliken wyllen wesen, wor wy kønen unde moghen. Juwen erwerdigen hoeghgeloveden staet beware de almechtige God in ziinen gnaden tho langhen salygen tiiden, over uns tho gebeydene alz over juwe getruwen undirsaten. Screven undir unseme secrete, dominico die post Valentini martiris anno etc. xxvij. Borghermestere und radmanne tho Revale, vestri humiles. Adress: Deme erwerdyghen, hoeghgeloveden vorsten und heren, homestere tho Prutzsen, unserme genedigen, holden heren, kome disse breff myt groter werdicheid, dandum.